യു.എസില് സംഗീതനിശയ്ക്കിടെ തിക്കും തിരക്കും : 8 മരണം വാഷിംഗ്ടണ്: അമേരിക്കയിലെ ഹൂസ്റ്റണില് സംഗീതനിശയ്ക്കിടയിലുണ്ടായ തിക്കിലുംതിരക്കിലും പെട്ട് എട്ടുപേര് മരിച്ചു. നിരവധിപ്പേര്ക്ക് പരിക്കേറ്റു.വെള്ളിയാഴ്ച രാത്രി പ്രാദേശിക സമയം ഒന്പതോടെയായിരുന്നു സംഭവം. ആസ്ട്രോവേള്ഡ് സംഗീത പരിപാടിയുടെ ആദ്യദിനത്തില് വേദിക്കടുത്തേക്ക് ജനക്കൂട്ടം തള്ളിക്കയറിയതാണ് അപകടത്തിനിടയാക്കിയത്. പ്രശസ്ത അമേരിക്കന് റാപ്പര് ട്രാവിസ് സ്കോട്ടായിരുന്നു വേദിയിലുണ്ടായിരുന്നത്. തിരക്കില് നിന്ന് രക്ഷപ്പെടുത്തി അഗ്നിരക്ഷാ വകുപ്പ് ആശുപത്രിയിലെത്തിച്ച 17 പേരില് 11 പേര്ക്കും ഹൃദയാഘാതം സംഭവിച്ചിരുന്നതായി പൊലീസ് പറഞ്ഞു. 75 മിനിറ്റ് നീണ്ട സ്റ്റേജ് ഷോയ്ക്കിടെ ആരാധകര് തിക്കിത്തിരക്കുന്നത് കണ്ട സ്കോട്ട് പലതവണ പരിപാടി നിര്ത്തിയതായി പ്രാദേശിക മാദ്ധ്യമങ്ങള് റിപ്പോര്ട്ട് ചെയ്തു. രണ്ടുദിവസമായി നടക്കാനിരുന്ന പരിപാടിയില് പങ്കെടുക്കാനായി അന്പതിനായിരത്തോളം പേരാണ് എത്തിയിരുന്നത്. ദുരന്തത്തെ തുടര്ന്ന് രണ്ടാം ദിവസത്തെ പരിപാടി റദ്ദാക്കിയതായി അധികൃതര് അറിയിച്ചു. അതേ സമയം അപകടകാരണത്തെപ്പറ്റി കൂടുതല് അന്വേഷണം നടത്തുമെന്ന് പൊലീസ് പറഞ്ഞു. പരിപാടിയുടെ സംഘാടകരായ ലൈവ് നേഷന് വിഷയത്തില് പ്രതികരിച്ചിട്ടില്ല.